Han trommer med fingrene rastløst mot bordet, antagelig er han ikke klar over det, for han virker altfor omtenksom til det. Han har snakket om LA, at han ikke for hele sitt liv kunne bodd der: City of Fear, et underholdende, men perverst sted hvor alle til enhver tid er redde for å være på feil plass, på feil fest, at de kunne snakket med noen andre på en annen fest som hadde fremmet karrieren deres mer. Sammen med sine to yngste barn og sin kone bor han i en leilighet på Söder i Stockholm. Men de er med rundt om på innspillingene i verden, familien, i Oslo har han til og med en nevø.
Men en Oscar-statuett? Han har snakket om at han liker å betale mye i skatt, at han setter pris på et system der folk ikke sulter. Å bare avfeie spørsmålet om han ikke ville satt pris på en Oscar også, ville unektelig virke pretensiøst.
- Det vore ju kul, sier han i stedet.
- Men da må du jo finne en passende rolle?
Han slutter å tromme, tenker seg om, ser ut som om han trives med tanken som kommer til ham:
- Å spille handicappet pleier jo å fungere, sier han.
- Eller en historisk figur?
Han slår ut med armene, som om han har løsningen:
- En handicappet, historisk figur.
- Så kan du hente Oscar-en naken?
- Ja. Plage barna.